
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35						
	

U  I M E  R E P U B L I K E  H R V A T S K E

R J E Š E NJ E

Trgovački sud u Zadru, OIB:39670464653, po sutkinji Ani Markač, u skraćenom stečajnom postupku nad dužnikom FER NEKRETNINE d.o.o., Privlaka, Glavanci 3, OIB: 08940924118, povodom zahtjeva Financijske agencije, RC Split, Podružnice Zadar, dana 23. studenog 2016.,

r i j e š i o   j e

I.	Odbacuje se zahtjev Financijske agencije od 11. siječnja 2016. za provedbu skraćenoga stečajnog postupka nad dužnikom FER NEKRETNINE d.o.o., Privlaka, Glavanci 3, OIB: 08940924118.

II.	Nalaže se nakon pravomoćnosti ovog rješenja, brisanje zabilježe otvaranja stečajnog postupka nad dužnikom FER NEKRETNINE d.o.o., Privlaka, Glavanci 3, OIB: 08940924118, u sudskom registru ovog Suda, zemljišnim knjigama, upisniku brodova, upisniku brodova u izgradnji, upisniku prava intelektualnog vlasništva i u drugim javnim knjigama, registrima, upisnicima i očevidnicima u kojima je dužnik upisan kao nositelj nekog prava.

Obrazloženje

Financijska agencija, RC Split, Podružnica Zadar je podnijela ovom Sudu 11. siječnja 2016. zahtjev za provedbu skraćenoga stečajnog postupka nad uvodno označenim dužnikom na temelju čl. 444. st. 1. Stečajnog zakona (Narodne novine broj 71/15, dalje u tekstu: SZ). U zahtjevu u bitnome navodi da dužnik na dan 1. rujna 2015. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 161 dana u ukupnom iznosu od 4.319,51 kn, da nema zaposlenih, da ima otvoren račun kod Croatia banke d.d. i da nema zaplijenjenih sredstva na ime predujma za namirenje troškova stečajnog postupka.
Postupajući sukladno odredbi čl. 430. SZ-a, Sud je 1. veljače 2016. objavio oglas na mrežnoj stranici e-Oglasna ploča suda kojim su pozvane osobe ovlaštene za zastupanje dužnika po zakonu u roku od 15 od dana objave oglasa, podnijeti sudu javnobilježnički ovjerovljen popis imovine i obveza na propisanom obrascu te pozvani vjerovnici najkasnije u roku od 45 dana od dana objave oglasa, predložiti otvaranje stečajnoga postupka nad dužnikom, uz upozorenje o pravnim posljedicama iz čl. 431. SZ-a.
Dana 5. travnja 2016. ovaj Sud je donio rješenje pod poslovnim brojem St-42/16-8 kojim je u točki I. izreke otvorio skraćeni stečajni postupak nad uvodnom označenim dužnikom istog dana u 14,00 sati, za stečajnog upravitelja točkom II. izreke imenovan je Renato Sabljić iz Splita, točkom III. izreke je zaključen skraćeni stečajni postupak te je točkom IV. izreke određeno da će nakon pravomoćnosti rješenja dužnik biti brisan iz sudskog registra. Navedeno rješenje Sud je donio sukladno odredbama čl. 428., čl. 430. i 431. SZ-a. 
Protiv istoga žalbu je podnio dužnik navodeći u bitnome da ne spori da je bio u blokadi 161 dan, no da je dana 2. rujna 2015. žiro račun tvrtke odblokiran te da nema evidentirane blokade na žiro računu, kao i da uredno posluje i podmiruje svoje obveze. 
Visoki trgovački sud Republike Hrvatske rješenjem posl. br. Pž-3376/16-2 od 28. lipnja 2016. ukinuo je rješenje ovog Suda posl. br. St-42/16-8 od 5. travnja 2016. i predmet vratio Sudu na ponovni postupak, navodeći u ukidnoj odluci da će prvostupanjski sud vodeći računa o tome da u konkretnom slučaju nisu bili ispunjeni uvjeti za pokretanje i zaključenje skraćenog stečajnog postupka, o prijedlogu Financijske agencije za provođenje stečajnog postupka donijeti novu pravilnu i zakonitu odluku.
Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja istog iz sudskog registra.
Iz podneska FINA-e od 18. studenog 2016. proizlazi da je društvo FER NEKRETNINE d.o.o., Privlaka podmirilo svoje dugovanje dana 2. rujna 2015. 
Uzimajući u obzir naprijed navedeno proizlazi da predmetno društvo u trenutku podnošenja zahtjeva za provedbu skraćenog stečajnog postupka od strane FINA-e 11. siječnja 2016., kada je isti i zaprimljen kod ovog Suda, nije u Očevidniku redoslijeda osnova za plaćanje imalo evidentirane neizvršene osnove za plaćanje u neprekinutom razdoblju od 120 dana, pa je za zaključiti da se u konkretnom slučaju nisu ispunile kumulativno određene pretpostavke iz članka 428. stavka 1. podstavka 2. SZ-a.  Slijedom navedenog odlučeno je kao u izreci ovog rješenja pod točkom I. 
Nadalje, a obzirom da je Sud odbacio prijedlog za provedbu skraćenoga stečajnog postupka nad uvodnom označenim dužnikom to je trebalo odrediti i brisanje zabilježe otvaranja stečajnog postupka, a kako je to bilo naloženo rješenjem ovog Suda posl. br. St-42/16-8 od 5. travnja 2016. točkama V i VI. istoga, te odlučiti kao u točki II. izreke ovog rješenja.

U Zadru 23. studenog 2016. 

Sutkinja
Ana Markač


UPUTA O PRAVNOM LIJEKU: 
Protiv ovog rješenja može se izjaviti žalba u roku od osam dana od dostave rješenja, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u 2 (sva) istovjetna primjerka, a o istoj odlučuje Visoki trgovački sud Republike Hrvatske. 



Dostaviti: 
1. podnositeljici zahtjeva uz Rješenje VTS RH posl. br. Pž-3376/2016-2 od 28. lipnja 2016.
1. dužniku uz Rješenje VTS RH posl. br. Pž-3376/2016-2 od 28. lipnja 2016.
1. e-Oglasne ploče suda
1. stečajnom upravitelju Renatu Sabljiću, Zagreb, Zdenački zavoj 14, uz presliku Rješenja VTS RH posl. br. Pž-3376/2016-2 od 28. lipnja 2016.
1. ŽDO u Zadru, Građansko-upravnom odjelu 
1. RH, Ministarstvo financija, Porezna uprava Zadar
1. u spis
1. nakon pravomoćnosti:
1. Općinskom sudu u Zadru
1. Općinskom sudu u Zadru, zemljišnoknjižnom odjelu
1. Lučkoj kapetaniji-registru brodova
1. Registru ovog suda 
1. Državnom zavodu za intelektualno vlasništvo, Ulica grada Vukovara 78, 10000 Zagreb
